ข้าราชการมีเฮ บำนาญขึ้น4% ได้เงิน23เม.ย.
กรมบัญชีกลางจ่ายเงิน ช.ค.บ.เพิ่ม 4% แล้ว ข้าราชการพร้อมรับเงินบำนาญ 23 เม.ย.นี้
22 เม.ย. 2558

กรมบัญชีกลางจ่ายเงิน ช.ค.บ.เพิ่ม 4% แล้ว ข้าราชการพร้อมรับเงินบำนาญ 23 เม.ย.นี้
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้คำนวณบำนาญที่จะได้รับเงินช่วยค่าครองชีพผู้รับเบี้ยหวัดบำนาญ (ช.ค.บ.) เพิ่มขึ้นอีก 4% เสร็จครบทุกส่วนราชการแล้ว โดยเมื่อวันจันทร์ที่ 20 เม.ย. 2558 ได้โอนเงินให้ธนาคารต่างๆ เพื่อให้ธนาคารนำเงินเข้าบัญชีของผู้รับบำนาญโดยตรงในวันที่ 23 เม.ย.นี้ หลังจากที่พระราชกฤษฎีกาเงินช่วยค่าครองชีพผู้รับเบี้ยหวัดบำนาญ (ฉบับที่ 15) พ.ศ. 2558 ประกาศในราชกิจจานุเบกษาแล้ว และมีผลย้อนหลังตั้งแต่เดือน ธ.ค. 2557
สำหรับผู้รับบำนาญที่จะได้รับเงินเพิ่มในครั้งนี้ มีจำนวน 545,824 คน โดยเป็นเงินตกเบิก 4% รวม 4 เดือน (ธ.ค. 2557-มี.ค. 2558) จำนวน 1,729 ล้านบาท บวกกับบำนาญอัตราใหม่เดือนละ 11,684 ล้านบาท รวมเป็นเงินที่ต้องจ่ายในเดือน เม.ย. 13,413 ล้านบาท
ก่อนหน้านี้ กรมบัญชีกลางได้เสนอที่ประชุมคณะรัฐมนตรี ให้ใช้งบกลาง 3,855 ล้านบาท เพิ่มรายได้ให้ข้าราชการบำนาญ 4% เนื่องจากที่ผ่านมาได้เพิ่มเงินเดือนและค่าครองชีพข้าราชการระดับล่าง จึงเสนอเพิ่มเติมไปเพื่อลดภาระค่าครองชีพให้ข้าราชการทุกระดับ
“ผู้รับบำนาญนอกจากได้รับเงินบำนาญเดือน เม.ย.ในอัตราใหม่ที่เพิ่ม 4% แล้ว จะได้รับเงินตกเบิกส่วนเพิ่ม 4% อีก 4 เดือน ช่วยบรรเทาความเดือดร้อนในการครองชีพกับภาวะเศรษฐกิจปัจจุบันได้ระดับหนึ่ง” นายมนัส กล่าว